KOMISIJOS DIREKTYVA 2007/27/EB
2007 m. gegužės 15 d.
iš dalies keičianti kai kuriuos Tarybos direktyvų 86/362/EEB, 86/363/EEB ir 90/642/EEB priedus dėl didžiausios leistinos etoksazolio, indoksakarbo, mezosulfurono, 1-metilciklopropeno, MCPA ir MCPB, tolilfluanido ir tritikonazolio likučių koncentracijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo (1), ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo (2), ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (3), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (4), ypač į jos 4 straipsnio 1 dalies f punktą,
kadangi:
(1)
Į Direktyvos 91/414/EEB I priedą buvo įtrauktos šios esamos veikliosios medžiagos: Komisijos direktyva 2005/57/EB (5) - MCPA ir MCPB, Komisijos direktyva 2006/6/EB (6) - tolilfluanidas, Komisijos direktyva 2006/39/EB (7) - tritikonazolis.
(2)
Į Direktyvos 91/414/EEB I priedą buvo įtrauktos šios naujos veikliosios medžiagos: Komisijos direktyva 2005/34/EB (8) - etoksazolis, Komisijos direktyva 2003/119/EB (9) - mezosulfuronas, Komisijos direktyva 2006/10/EB (10) - indoksakarbas ir Komisijos direktyva 2006/19/EB (11) - 1-metilciklopropenas.
(3)
Minėtosios veikliosios medžiagos įtrauktos į Direktyvos 91/414/EEB I priedą remiantis pateiktos informacijos apie siūlomus naudojimo atvejus vertinimu. Informaciją apie šių medžiagų naudojimo atvejus pateikė tam tikros valstybės narės pagal tos direktyvos 4 straipsnio 1 dalies f punktą. Turima informacija buvo apsvarstyta ir jos pakanka kai kurioms didžiausios leistinos likučių koncentracijos (DLK) vertėms nustatyti.
(4)
Jei nėra nustatytų Bendrijos arba laikinųjų DLK verčių, prieš registruodamos augalų apsaugos produktus, kurių sudėtyje yra šių veikliųjų medžiagų, valstybės narės turi nustatyti nacionalines laikinąsias DLK vertes pagal Direktyvos 91/414/EEB 4 straipsnio 1 dalies f punktą.
(5)
Bendrijos DLK vertės ir Maisto kodekse rekomenduojamos koncentracijos vertės nustatomos ir vertinamos taikant panašias metodikas. Kodekse nustatytos kelios DLK vertės tolilfluanidui ir į jas buvo atsižvelgta. Pagal Kodekso DLK vertes nustatytos DLK vertės buvo vertinamos atsižvelgiant į vartotojams keliamą pavojų. Naudojantis Komisijos turimais tyrimais pagrįstomis toksikologinėmis charakteristikomis, didelio pavojaus nebuvo nustatyta.
(6)
Komisijos svarstymo ataskaitose, parengtose siekiant minėtas veikliąsias medžiagas įtraukti į Direktyvos 91/414/EEB I priedą, buvo nustatyta šių medžiagų leistina paros dozė (LPD) ir, jei būtina, ūmaus poveikio etaloninė dozė (ŪPED). Maisto produktų, apdorotų minėtomis veikliosiomis medžiagomis, poveikis vartotojams buvo įvertintas Bendrijos nustatyta tvarka. Taip pat buvo atsižvelgta į Pasaulio sveikatos organizacijos paskelbtas rekomendacijas (12) ir į Augalų mokslinio komiteto nuomonę (13) dėl taikomos metodikos. Padaryta išvada, kad dėl pasiūlytų DLK verčių LPD arba ŪPED nebus viršytos.
(7)
Siekiant užtikrinti, kad vartotojas būtų tinkamai apsaugotas nuo be leidimo naudojamų augalų apsaugos produktų likučių poveikio, atitinkamiems produktų ir (arba) pesticidų deriniams reikėtų nustatyti laikinąsias DLK vertes, atitinkančias žemutinę analizinio nustatymo ribą.
(8)
Tokių laikinųjų DLK verčių nustatymas Bendrijos lygiu valstybėms narėms neužkerta kelio atitinkamoms medžiagoms nustatyti laikinąsias DLK vertes pagal Direktyvos 91/414/EEB 4 straipsnio 1 dalies f punktą ir tos direktyvos VI priedą. Manoma, kad ketverių metų turėtų pakakti kitiems atitinkamos veikliosios medžiagos naudojimo atvejams nustatyti. Vėliau laikinosios DLK vertės turėtų tapti galutinėmis.
(9)
Todėl būtina pakeisti direktyvų 86/362/EEB, 86/363/EEB ir 90/642/EEB prieduose pateiktas DLK vertes, siekiant tinkamai prižiūrėti ir kontroliuoti, kaip laikomasi draudimo jas naudoti, ir apsaugoti vartotoją.
(10)
Todėl direktyvos 86/362/EEB, 86/363/EEB ir 90/642/EEB turėtų būti atitinkamai iš dalies pakeistos.
(11)
Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 86/362/EEB iš dalies keičiama pagal šios direktyvos I priedą.
2 straipsnis
Direktyva 86/363/EEB iš dalies keičiama pagal šios direktyvos II priedą.
3 straipsnis
Direktyva 90/642/EEB iš dalies keičiama pagal šios direktyvos III priedą.
4 straipsnis
1. Valstybės narės priima ir skelbia įstatymus ir kitus teisės aktus, kurie, įsigalioję ne vėliau kaip 2007 m. lapkričio 16 d., įgyvendina šią direktyvą. Jos nedelsdamos pateikia Komisijai tų nuostatų tekstą bei tų nuostatų ir šios direktyvos atitikmenų lentelę.
Valstybės narės taiko minėtas nuostatas nuo 2007 m. lapkričio 17 d.
Valstybės narės, tvirtindamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
5 straipsnis
Ši direktyva įsigalioja dvidešimtąją dieną nuo jos paskelbimo Europos Sąjungos oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 2007 m. gegužės 15 d.